Υπόθεση C‑656/11
Ηνωμένο Βασίλειο της Μεγάλης Βρετανίας και της Βόρειας Ιρλανδίας
κατά
Συμβουλίου της Ευρωπαϊκής Ένωσης
«Συντονισμός των συστημάτων κοινωνικής ασφαλίσεως — Συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων — Απόφαση του Συμβουλίου — Επιλογή της νομικής βάσεως — Άρθρο 48 ΣΛΕΕ – Άρθρο 79, παράγραφος 2, στοιχείο β΄, ΣΛΕΕ»
Περίληψη – Απόφαση του Δικαστηρίου (τρίτο τμήμα)
της 27ης Φεβρουαρίου 2014
Πράξεις των οργάνων – Επιλογή της νομικής βάσεως – Κριτήρια – Απόφαση 2011/863, σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή που συστάθηκε βάσει της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά την αντικατάσταση του παραρτήματος ΙΙ της συμφωνίας για τον συντονισμό των συστημάτων κοινωνικής ασφάλισης – Έκδοση της αποφάσεως βάσει του άρθρου 48 ΣΛΕΕ – Νομιμότητα
(Άρθρο 48 ΣΛΕΕ· Συμφωνία ΕΚ‑Ελβετίας για την ελεύθερη κυκλοφορία των προσώπων, άρθρο 8 και παράρτημα ΙΙ · απόφαση 2011/833 του Συμβουλίου)
Στο πλαίσιο του συστήματος αρμοδιοτήτων της Ένωσης, η επιλογή της νομικής βάσεως μιας πράξεως της Ένωσης πρέπει να στηρίζεται σε αντικειμενικά και επιδεχόμενα δικαστικό έλεγχο στοιχεία, μεταξύ των οποίων συγκαταλέγονται, ιδίως, ο σκοπός και το περιεχόμενο της πράξεως. Λαμβανομένου υπόψη του πλαισίου στο οποίο εντάσσεται καθώς και του περιεχομένου και του σκοπού της, η απόφαση 2011/863, σχετικά με τη θέση που θα λάβει η Ευρωπαϊκή Ένωση στη μεικτή επιτροπή που συστάθηκε βάσει της Συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων, όσον αφορά την αντικατάσταση του παραρτήματος ΙΙ της ανωτέρω συμφωνίας για τον συντονισμό των συστημάτων κοινωνικής ασφάλισης, εγκύρως εκδόθηκε βάσει του άρθρου 48 ΣΛΕΕ.
Πράγματι, όσον αφορά τον συντονισμό των συστημάτων κοινωνικής ασφαλίσεως, το άρθρο 8 της Συμφωνίας ΕΚ-Ελβετίας για την ελεύθερη κυκλοφορία των προσώπων επαναλαμβάνει τις διατάξεις που περιλαμβάνονται επί του παρόντος στο άρθρο 48, στοιχεία α΄ και β΄, ΣΛΕΕ, με σκοπό να εξασφαλίσει, αφενός, τον συνυπολογισμό, τόσο για την κτήση και τη διατήρηση του δικαιώματος προς λήψη παροχής όσο και για τον υπολογισμό των παροχών, των περιόδων που λαμβάνονται υπόψη από τις διάφορες εθνικές νομοθεσίες και, αφετέρου, την καταβολή των παροχών αυτών στα πρόσωπα που διαμένουν στην επικράτεια των κρατών μελών. Η Ένωση, συνάπτοντας τη Συμφωνία αυτή επεξέτεινε στην Ελβετική Συνομοσπονδία την εφαρμογή της νομοθεσίας της σε ζητήματα συντονισμού των συστημάτων κοινωνικής ασφαλίσεως.
Ο κύριος σκοπός της προσβαλλομένης αποφάσεως είναι, μετά από τη θέση σε ισχύ της νέας νομοθεσίας της Ένωσης σε ζητήματα συντονισμού των συστημάτων κοινωνικής ασφαλίσεως, να επικαιροποιήσει και τη νομοθεσία η εφαρμογή της οποίας έχει επεκταθεί στην Ελβετική Συνομοσπονδία με τη Συμφωνία ΕΚ-Ελβετίας για την ελεύθερη κυκλοφορία των προσώπων και να διατηρήσει την επέκταση των κοινωνικών δικαιωμάτων υπέρ των συγκεκριμένων κρατών που επιδιώχθηκε και πραγματοποιήθηκε με τη Συμφωνία αυτή.
(βλ. σκέψεις 47, 56, 59, 63, 64)